b'\n_START_ARTICLE_\nSenj\n_START_SECTION_\nZgodovina\n_START_PARAGRAPH_\nSenj je slovito zato\xc4\x8di\xc5\xa1\xc4\x8de uskokov, vztrajnih borcev proti Turkom in Bene\xc4\x8danom, v 16. in 17. stoletju, zelo spretnih v bojih na kopnem in izku\xc5\xa1enih na vodi. Senj je bil naseljen \xc5\xbee predrimskih \xc4\x8dasih, rimska Senia pa je bilo va\xc5\xbeno trgovsko sredi\xc5\xa1\xc4\x8de in pristani\xc5\xa1\xc4\x8de. To zgodovinsko mesto ima zelo bogato preteklost. V 10. stoletju je bilo pomembno sredi\xc5\xa1\xc4\x8de glagolja\xc5\xa1tva. Od leta 1493 naprej so tukaj tiskali tekste v glagolici. Senj je postal sede\xc5\xbe \xc5\xa1kofije 1154. V 13. stol. je mesto pripadalo Frankopanom, nato pa si ga je 1469 prisvojil ogrsko-hrva\xc5\xa1ki kralj Matija Korvin, leta 1526 pa Avstrija. Od za\xc4\x8detka 16. stol. je bil Senj zato\xc4\x8di\xc5\xa1\xc4\x8de in svojstvena dr\xc5\xbeava senjskih uskokov, doseljencev iz Bosne, ter iz delov Dalmacije, ki so be\xc5\xbeali pred tur\xc5\xa1ko oblastjo. Leta 1617 so Avstrijci uskoke razselili, njihove ladje pa potopili._NEWLINE_Med \xc5\xa1tevilnimi spomeniki te burne preteklosti, ki so se v ve\xc4\x8dji ali manj\xc5\xa1i meri ohranili do danes, je najznamenitej\xc5\xa1a utrdba Nehaj, ki jo je senjski kapitan Ivan Lenkovi\xc4\x87 leta 1558 zgradil na hribu nad mestom. V samem naselju, ki je v dodr\xc5\xa1ni meri ohranilo nekdanjo strukturo in podobo, so najve\xc4\x8dje znamenitosti Velika placa, eden najlep\xc5\xa1ih baro\xc4\x8dnih trgov severnega dela jadranske obale, in fran\xc4\x8di\xc5\xa1kanski samostan ter romanska katedrala sv. Marije, ki je bila zgrajena ob koncu 11. stol. in znatno preurejena v 18. in 20.stol., ter mestni muzej v gotsko-renesan\xc4\x8dni pala\xc4\x8di Vukasovi\xc4\x87 zgrajen v 15. stoletju.'